Kasemattentheater

De Kasemattentheater (fr.: Théâtre des casemates)ageschriwwen am Handelsregëster ënnert der Nummer F6042 ass e lëtzebuergeschen Theater-Ensembel.

E gouf den 11. Dezember 1964 als Centre grand-ducal d'art dramatique asbl vum Tun Deutsch gegrënnt, dee wollt avantgardisteschen Theater fir en neie Public opféieren, an de Schauspiller-Beruff opzewäerten. 1965 gouf e Summerfestival an de Kasematten um Bock organiséiert, wou La leçon a La jeune fille à marier vum Eugène Ionesco opgefouert goufen.

Vun do u gouf nach just vu Kasemattentheater geschwat, soudatt dësen Numm dee vum Centre grand-ducal d'art dramatique ersat huet.

1991 ass de Kasemattentheater am alen Tramsschapp um Lampertsbierg ënnerkomm, wou e bis 1997 gespillt huet.

Am Mäerz 1998 huet de Kasemattentheater vun der Stad Lëtzebuerg eng Lagerhal zu Bouneweg iwwerlooss kritt, wou e sech fir zerguttst ariichte konnt. De Sall gouf nom Tun Deutsch genannt, deen 1977 stënterlech gestuerwe war. E gouf ee Joer drop mat der Opféierung vum Dario Fo sengem Kinder, Küche, Kirche ageweit.

De Kasemattentheater ass Member vun der Fédération luxembourgeoise des théâtres professionnels.

 Literatur 
 Marc Limpach, Germaine Goetzinger a Lex Weyer; (Red. a Koord.): 50 Jahre Kasemattentheater: 1964 - 2014. Centre Grand-Ducal d'art dramatique, 2014.
 Limpach, Marc: 50 Jahre Kasemattentheater. Die Geburtsstunde des zeitgenössischen Theaters. Wie Tun Deutschs Bruch mit der Tradition Luxemburgs Bühnengeschehen neue Türen aufstieß.Die Warte, 15. Januar 2015, S. 7-10 (1. Deel), 22. Januar 2015, S. 11-12 (2. Deel).

 Um Spaweck 
 Websäit vum Kasemattentheater

Kategorie:Theater zu Lëtzebuerg
Kategorie:Theateren zu Lëtzebuerg
Kategorie:Bouneweg-Süd